কোনও রকমের অশান্তির ঘটনা ঘটলে চাকরি থাকবে না! ওসি এবং এসডিপিও-দের হুঁশিয়ারি কমিশনের

কলকাতা: ভোটের কাজে গাফিলতি বরদাস্ত করা হবে না, বারবার এই হুঁশিয়ারি দিয়েছে নির্বাচন কমিশন (Election Commission of India)। সোমবার ফের বিভিন্ন থানার ওসি এবং মহকুমা পুলিশ আধিকারিক-দের কড়া হুঁশিয়ারি দিল কমিশন। আইনভঙ্গের যে কোনও ঘটনায় জড়িত থাকলে চাকরি থাকবে না। রাজ্যে বিভানসভা (West Bengal Assembly Election 2026) ভোটপর্ব শুরুর আগে নির্বাচন কমিশনের (Election Commission) আধিকারিকদের একাংশের তরফে বিভিন্ন থানার ওসি এবং মহকুমা পুলিশ আধিকারিক-দের কড়া হুঁশিয়ারি দেওয়া হয়েছে বলে রাজ্যের মুখ্য নির্বাচনী আধিকারিকের (সিইও) দফতর সূত্রের খবর।

জানা গিয়েছে, নির্বাচন কমিশনের কড়া সতর্কবার্তা দিয়ে বলেছে, ভোট-সংক্রান্ত অশান্তির ক্ষেত্রে কোনও রকম সহনশীলতা দেখানো হবে না। কোনও ধরনের গন্ডগোল ঘটলে সংশ্লিষ্ট থানার ওসি এবং এসডিপিও দায়ী থাকবেন। কর্তব্যে অবহেলার জন্য সংশ্লিষ্ট পুলিশকর্তার বিরুদ্ধে কড়া শাস্তিমূলক পদক্ষেপ করবে বলে বার্তা দিয়ে কমিশনের হুঁশিয়ারি— আইন ভাঙার ঘটনায় জড়িত থাকলে সংশ্লিষ্ট ওসি বা এসডিপিও-কে বরখাস্ত করা হতে পারে। সেই সঙ্গে বলা হয়েছে, ভোটের সময় বোমা বা আগ্নেয়াস্ত্র ব্যবহারের ক্ষেত্রে জিরো টলারেন্স নীতি অনুসরণ করা হবে। ভোটে অশান্তির ঘটনা ঘটলে তার মূল দায় নিতে হবে সংশ্লিষ্ট থানার ভারপ্রাপ্ত আধিকারিককে। তৃণমূল প্রশ্ন তুলেছে ‘কমিশনের নিরপেক্ষতা’ নিয়েও। সেই বিতর্কের আবহেই এ বার প্রকাশ্যে এল পুলিশকে কমিশনের ‘বার্তা’।